Karoliniškės

Karoliniškės – Vilniaus miesto dalis miesto vakaruose, Neries dešiniajame krante, į vakarus nuo Žvėryno ir į šiaurę nuo Lazdynų. Šiaurėje ribojasi su Viršuliškėmis, vakaruose Vilniaus vakarinio aplinkkelio atskirtos nuo Gudelių. Sudaro Karoliniškių seniūniją.


Rajone stovi aukščiausias Lietuvos statinys – Vilniaus televizijos bokštas. Įsikūręs SoDros Vilniaus sk. filialas, anksčiau buvo Mokslo ir enciklopedijų leidybos institutas. Yra poliklinika, 3 gimnazijos (lietuvių, rusų ir lenkų kalbomis), 2 vidurinės mokyklos (lietuvių ir baltarusių kalbomis), pagrindinės ir muzikos mokyklos. 10 vaikų lopšelių-darželių, vaikų invalidų ugdymo centras, Ugniagesių gelbėtojų rengimo centras. Karoliniškių muzikos mokykla - viena didžiausių muzikos mokyklų Lietuvoje: joje dirba 115 mokytojų, mokosi 1100 moksleivių. 

Vyrauja daugiabučiai gyvenamieji namai (5, 9, 12 aukštų) sujungti į 4–5 korpusų blokus. Karoliniškių teritorijoje yra Karoliniškių draustinis, Pasakų parkas (jame stovi tautodailininkų ir Vilniaus dailės akademijos studentų medžio skulptūros pasakų motyvais). Gyvenamąjį rajoną su mišku už aplinkkelio  jungia Kaklaraiščių tiltas.

Karoliniškės išsidėsčiusios tarp Sudervės upelio slėnio ir Neries skardžio (Plikakalnio atodangos). 150 ha plote įsteigtas Karoliniškių landšaftinis draustinis, Pasakų parką puošia medinės pasakų veikėjų skulptūros. Prie Vilniaus televizijos bokšto memorialo, įamžinančio 1991 m. sausio 13-osios įvykius, kasmet finišuoja jiems skirtas tradicinis bėgimas, pavasarį vyksta Gegužinės pamaldos, prieš Kalėdas bokštas puošiamas kaip didžiausia Lietuvos eglutė.

Važiuoja 1, 3, 9, 13, 16, 18 nr. troleibusai, 2G, 7, 49, 54, 55, 59, 69, 116 nr. autobusai. VVT stotelės: Pasakų parkas, Karoliniškės, Vaivorykštės st., Televizijos bokštas, Laisvės st., Sietyno st., Atminties st., Ugniagesių st., Karoliniškių poliklinika.

 Istorija 

Senieji Karoliniškių gyventojai pasakojo, kad jų kaimas pavadintas šioje vietoje buvusio dvarelio dalies paveldėtojos Karolinos vardu (Karolinka). Kalbininkas Jonas Jurkštas vietovardį kildina iš XIX a. čia buvusios Karolinų karčiamos. Šioje vietoje kažkada buvo dvaras, XIX a. pradžioje stovėjo „Karčma Karolinov“, o kaimelyje – tik trys sodybos. Šalia – kelios Šaltūnų kaimo sodybos. Antroje XIX a. pusėje veikė plytinė. 1866 m. Karolinkos karčemoje ir plytinėje gyveno 6 gyventojai (5 katalikai ir 1 stačiatikis). 1931 m. Karolinkos palivarke gyveno 31 žmogus.

Karoliniškės pradėtos statyti 1971 m. pagal R. Balėno ir G. Balėnienės projektą.

1986 m. įrengtas, 1987 m. atidarytas Pasakų parkas.

Karoliniškės – viena svarbiausių 1991 m. sausio 13 d. įvykių vietų. Po šių įvykių 8 Karoliniškių gatvės pervadintos aukų pavardėmis.

 Mokyklos 
 Jono Pauliaus II gimnazija (lenkų kalba), V. Druskio g. 11
 „Spindulio“ progimnazija, R. Jankausko g. 17
 „Saulės“ privati gimnazija R. Jankausko g. 17
 Pranciškaus Skorinos gimnazija (gudų kalba), Sietyno g. 21
 „Ryto“ progimnazija, D. Gerbutavičiaus g. 9
 Vasilijaus Kačialovo gimnazija (rusų kalba), A. J. Povilaičio g. 1
 Karoliniškių gimnazija, Sausio 13-osios g. 17
 Vilniaus Vilties specialioji mokykla-daugiafunkcis centras, Igno Šimulionio g. 6

 Darželiai 
 Vilniaus darželis-mokykla „Žiburėlis”, Laisvės pr. 46
 Vilniaus darželis-mokykla „Lokiukas”, Igno Šimulionio g. 8
 Vilniaus lopšelis-darželis „Raktelis”, Algimanto Petro Kavoliuko g. 12
 Vilniaus lopšelis-darželis „Strazdelis”, Igno Šimulionio g. 14
 Vilniaus lopšelis-darželis „Medynėlis”, Algimanto Petro Kavoliuko g. 5
 Vilniaus lopšelis-darželis „Šilelis”, Sietyno g. 5
 Vilniaus lopšelis-darželis „Prie pasakų parko”, Loretos Asanavičiūtės g. 7
 Vilniaus specialusis lopšelis-darželis „Čiauškutis”, Sausio 13-osios g. 6
 Vilniaus lopšelis-darželis „Delfinukas“, Vido Maciulevičiaus g. 32 / Sietyno g. 9

 Galerija 

 Šaltiniai 

 Nuorodos 

 Karoliniškių žinios internete